Luettelo televisiosarjan Kotiin takaisin jaksoista
Jaksot > Ensimmäinen tuotantokausi (2013)

Ensimmäisen tuotantokauden tapahtumat alkavat vuonna 1953, kun sairaanhoitaja Sarah Adams palaa kahdenkymmenen vuoden jälkeen takaisin entiseen kotimaahansa Australiaan. Hän on viettänyt edelliset vuodet toisen maailmansodan aikaisessa ja jälkeisessä Euroopassa, eikä juurikaan suostu puhumaan muille kokemuksistaan. Kotimatkalla Sarah tutustuu yläluokkaiseen Blighin perheeseen ja lähentyy erityisesti perheen isän Georgen kanssa, joka tarjoaa hänelle töitä paikallisesta sairaalasta. Isoäiti Elizabeth yrittää hankkiutua Sarahista eroon, koska pelkää tämän lopulta hajottavan koko perheen raunioiksi. Blighien tytär Anna tapailee salaa pienviljelijän poikaa Ginoa, sillä he eivät voi kertoa suhteestaan luokkaerojen vuoksi. Perheen poika James on mennyt juuri naimisiin, mutta avioliitto alkaa rakoilla Olivia-vaimon saadessa selville Jamesin salaisuuden.
| Jakso | Nimi (suomenkielinen/alkuperäinen) | Ensiesitys Australiassa | Ensiesitys Suomessa | Katsojia (Australia; milj> ) | Katsojia (Suomi) |
| --- | --- | --- | --- | --- | --- |

| 1x01 (1) | Paluu / The Prodigal Daughter |  28. huhtikuuta 2013 |  30. joulukuuta 2015 | 1,93 | 458 000 |
Vuonna 1953 sairaanhoitaja Sarah Adams palaa Australiaan 20:n Euroopassa vietetyn vuoden jälkeen. Laivamatkalla hän tutustuu rikkaaseen Blighin perheeseen ja erityisesti perheen isään Georgeen. Perillä Australiassa Sarahin äiti ei halua tavata vuosia poissa ollutta ja juutalaiseksi kääntynyttä tytärtään eikä Sarah aio palata takaisin Eurooppaan, jossa hänellä ei ole enää mitään jäljellä. George järjestää Sarahille työhaastattelun Invernessin sairaalan, mutta perheen isoäiti Elizabeth yrittää estää Sarahin palkkaamisen. Hän ei halua Sarahin jäävän kaupunkiin, koska tämä todisti perheen pojan Jamesin itsemurhayritystä ja Elizabeth pelkää Sarahin kertovan asiasta muulle perheelle, vaikka tämä lupasi vaieta asiasta. Miksi James yritti tappaa itsensä laivalla?

| 1x02 (2) | Uusi asuinpaikka / The Welcome Mat |  5. toukokuuta 2013 |  31. joulukuuta 2015 | 1,54 | 475 000 |
Sarah muuttaa Invernessin juorukellon Doris Collinsin luokse, jossa asuu myös muita sairaanhoitajia. Perhe alkaa ihmetellä Elizabethin vihamielisyyttä Sarahia kohtaan, joten hän kutsuu Sarahin vieraakseen sairaalaan hyväntekeväisyysjuhlaan. Elizabeth päättää ryhtyä toimiin selvittääkseen kuka Sarah Adams on ja saa Doris Collinsin tonkimaan tämän tavaroita, jolloin selviää Sarahin muuttaneen nimeään. Perheen tytär Anna tapailee pienviljelijän poikaa Gino Polettia, mutta he eivät voi kertoa luokkarajat ylittävästä suhteestaan. Olivia kertoo perheelle olevansa raskaana.

| 1x03 (3) | Totuus tulee julki / Truth Will Out |  12. toukokuuta 2013 |  1. tammikuuta 2016 | 1,45 | 463 000 |
Sarah ei suostu selittelemään muuttunutta nimeään ja päättää lähteä Invernessistä. Ennen lähtöä hän kertoo Georgelle tämän pojan Jamesin itsemurhayrityksestä, ja James selittää tapahtunutta sydänsuruilla. Olivia tuntee itsensä ulkopuoliseksi ja James kertoo hänelle rakastuneensa johonkuhun ennen heidän naimisiinmenoaan ja on siksi käyttäytynyt oudosti. Sarah päättää jäädä Invernessiin vanhan leskimiehen Roy Briggsin luokse, jolle hän kertoo edesmenneestä miehestään.

| 1x04 (4) | Vieno hymy / The Mona Lisa Smile |  19. toukokuuta 2013 |  4. tammikuuta 2016 | 1,38 | alle 421 000 |
Sarahin ensimmäinen työpäivä saa surullisen käänteen, kun kotikäynnillä eräs asiakas löytyy kuolleena. Varsinkin tohtori Jack Duncan ottaa asian raskaasti ja alkaa ryypiskellä, mutta Elizabeth vetää hänet kuiville. Olivia etsii todisteita Jamesin salarakkaasta Lontoossa. Sarah illastaa juutalaisperheen kanssa ja kertoo olleensa keskitysleirillä.

| 1x05 (5) | Sovitus / Day of Atonement |  26. toukokuuta 2013 |  5. tammikuuta 2016 | 1,43 | 426 000 |
Doris Collins näkee Sarahin suorittamassa rituaalikylpyä joella. Swansonit saapuvat vierailulle Blighien kartanoon, ja Elizabeth yrittää naittaa Annaa perheen pojalle Andrew'lle. Sarah osuu paikalle, kun Bert Ford on pahoinpitelemässä Ginoa, ja Sarah selättää hänet. Olivia saa tietää, että Jamesin salarakas Lontoossa oli hänen veljensä William. Anna ja Gino harrastavat ensimmäistä kertaa seksiä.

| 1x06 (6) | Rakkautta vain / That's Amore |  2. kesäkuuta 2013 |  6. tammikuuta 2016 | 1,46 | 603 000 |
Sarahille selviää, että Bert lyö naisystäväänsä Eveä ja hän menee pubiin, jossa nöyryyttää tätä. Myöhemmin Even synnytys käynnistyy ja George ja Sarah auttavat synnytyksessä. Olivian ja Jamesin avioliitto rakoilee, kun Olivia kertoo saaneensa selville, että James rakastaa hänen veljeään. Elizabeth syyttää tilanteesta Sarahia ja yrittää järjestää tälle potkuja sairaalasta. Gino kosii Annaa.

| 1x07 (7) | Pommi / Boom! |  9. kesäkuuta 2013 |  7. tammikuuta 2016 | 1,32 | 592 000 |
Sarahin äiti on kuolemaisillaan, ja Sarah matkustaa Sydneyyn Georgen ja Annan kyydissä. Anna menee tapaamaan Carolyn-tätiä, jota pidetään suvun mustana lampaana, ja pyytää tältä ehkäisyvälineitä. Elizabeth päättää kertoa Jamesille ja Olivialle totuuden edesmenneen miehensä seksuaalisesta suuntautumisesta estääkseen heitä eroamasta. Sydneyssä Georgea pyydetään toimimaan isäntänä japanilaiselle delegaatiolle, joka on tulossa Invernessiin sodan muistopäivänä. Jamesin yllätykseksi Amyn veli Harry Polson on palannut kaupunkiin. Elizabethin kunto romahtaa.

| 1x08 (8) | Eri maailmoista / Worlds Apart |  16. kesäkuuta 2013 |  8. tammikuuta 2016 | 1,47 | 622 000 |
Sydänkohtauksen saanut Elizabeth kiidätetään sairaalaan, jonne hän joutuu jäämään pariksi päiväksi. Anna ja Gino päättävät olla julkistamatta suhdettaan Elizabethin huonontuneen kunnon takia. Perheen palvelija Carla, joka on myös Ginon äiti, löytää ehkäisyvälineen Annan huoneesta ja saa tietää heidän suhteestaan. James ja Harry korjaavat yhdessä vajaa yhteisestä menneisyydestä huolimatta. George ja Sarah menevät piknikille.

| 1x09 (9) | Myrkynkylväjä / Cane Toad |  23. kesäkuuta 2013 |  11. tammikuuta 2016 | 1,41 | 574 000 |
Sarah ja George aloittavat salasuhteen. Anna yrittää lähentää Georgea ja Sarahia, koska uskoo sen auttavan isäänsä hyväksymään hänet ja Ginon. Olivia iloitsee, kun vauva liikkuu mahassa ensimmäistä kertaa. James ja Harry pitävät tunteensa toisiaan kohtaan piilossa. Anna pelkää olevansa raskaana ja matkustaa Sydneyyn tapaamaan Carolyn-tätiänsä. Georgen edesmenneen vaimon sisko Regina saapuu Invernessiin Elizabethin kutsumana. Elizabeth haluaa Reginan perheen kartanoon tarkkailemaan tapahtumia sillä aikaa, kun hän itse on sairaalassa. Regina haluaa Georgen itselleen ja tervehtii Sarahia rasistiseksi tulkittavalla huomautuksella.

| 1x10 (10) | Jotta emme unohda / Lest We Forget |  30. kesäkuuta 2013 |  12. tammikuuta 2016 | 1,45 | 592 000 |
Sodan muistopäivä lähestyy, ja George isännöi Invernessiin saapuvaa japanilaista kauppavaltuuskuntaa. George pyytää Jackia osallistumaan tilaisuuteen, koska tämän mukanaolo auttaisi hiljentämään vastalauseet, joita japanilaisten tulo aiheuttaa. Japanilaiset saavat Jackin vanhat sotamuistot pintaan ja hän retkahtaa juomaan, jolloin hän uskoutuu Sarahille. Syy Reginan antisemitismiin selviää. Anna saa varmuuden raskaudestaan.

| 1x11 (11) | Kuuntele sydämesi ääntä / True to Your Heart |  7. heinäkuuta 2013 |  13. tammikuuta 2016 | 1,39 | 620 000 |
Elizabeth pääsee sairaalasta, ja Regina kertoo hänelle Sarahin ja Georgen salasuhteesta. Elizabetin kiristyksestä huolimatta George kosii Sarahia. Olivia ehdottaa Jamesille muuttoa Sydneyyn, ja James vastaa vaimonsa ehdotukseen myöntävästi, koska pelkää tunteitaan Harrya kohtaan. Carolyn paljastaa Annalle olevansa tämän biologinen äiti. Sarah läimäyttää Reginaa ilkeän kommentin jälkeen.

| 1x12 (12) | Uusi alku / New Beginning |  14. heinäkuuta 2013 |  14. tammikuuta 2016 | 1,45 | 645 000 |
Sarah suostuu Georgen kosintaan. Harry suutelee Jamesia ennen tämän lähtöä. Bert näkee suudelman, ja myöhemmin kiristää Blighejä tiedollaan. Anna saa keskenmenon. Elizabeth ja Olivia sopivat välinsä ennen Jamesin ja Olivian lähtöä Ash Parkista. Regina alkaa tutkimaan Sarahin taustoja yhteistyössä Elizabethin kanssa.

| 1x13 (13) | Salaista rakkautta / Secret Love |  21. heinäkuuta 2013 |  15. tammikuuta 2016 | 1,49 | 600 000 |
George menee Sydneyyn raivoamaan pojalleen saadessaan tietää tämän homoseksuaalisuudesta, jolloin Jamesin tila romahtaa ja hänet viedään mielisairaalaan. Myöhemmin James aloittaa sähköšokkihoidot. Regina kaivaa tietoja Sarahista ja saa Elizabethilta luvan tavoitella Georgea, jos hankkiutuu Sarahista eroon. Annan ja Ginon suhde on paljastunut molempien vanhemmille, jolloin Poletit ja Blighit sopivat – ilman Elizabethin suostumusta – että Anna elää kolme kuukautta koeavioliitossa Polettien luona ja jos kokeilu onnistuu, molempien vanhemmat siunaavat liiton. Elizabeth saa Sarahin suostumaan samaan Ash Parkissa. Carolyn kertoo Jackille, että heillä on yhteinen tytär, mutta ei kerro kenestä on kyse. Jakson lopussa Bert löytyy kuolleena järvestä.